ธพว.ปลื้มกำไรครึ่งปีดีกว่าคาด
เอสเอ็มอีแบงก์ปลื้ม ผลงาน 6 เดือน แก้หนี้เสียได้กว่า 8,000 ล้าน ฟันกำไรสูงกว่าแผนฟื้นฟู
16 ก.ค. 2558

เอสเอ็มอีแบงก์ปลื้ม ผลงาน 6 เดือน แก้หนี้เสียได้กว่า 8,000 ล้าน ฟันกำไรสูงกว่าแผนฟื้นฟู
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยผลดำเนินงาน 6 เดือนแรกว่า มีกำไรสุทธิ 604 ล้านบาท ดีกว่าเป้าหมายที่กำหนดไว้ในแผนฟื้นฟูที่นำส่งคณะกรรมการนโยบายรัฐวิสาหกิจ หรือซูเปอร์บอร์ด โดยธนาคารสามารถปล่อยกู้ใหม่ได้กว่า 1.69 หมื่นล้านบาท คิดเป็นจำนวนลูกค้า 7,376 ราย ทั้งหมดเป็นเอสเอ็มอีรายย่อยที่ขอสินเชื่อรายละไม่เกิน 15 ล้านบาท
ทั้งนี้ เฉพาะในเดือน มิ.ย. 2558 ธนาคารมีกำไรสุทธิ 101 ล้านบาท เพิ่มขึ้นจากเดือน เม.ย. และ พ.ค. แม้จะลดอัตราดอกเบี้ยเงินกู้ลง 0.5% แต่ดอกเบี้ยจ่ายก็ลดลงด้วย เนื่องจากธนาคารเริ่มมีภาพลักษณ์น่าเชื่อถือมากขึ้น ทำให้ต้นทุนเงินฝากลดลง ประกอบกับช่วงที่ผ่านมาธนาคารเร่งระดมเงินฝากเพื่อเตรียมปล่อยสินเชื่อใหม่ จึงมีสภาพคล่องส่วนเกินอยู่จำนวนหนึ่งและหลังมีการปล่อยสินเชื่อเพิ่มขึ้น ทำให้สภาพคล่องส่วนเกินลดลง
อย่างไรก็ดี เมื่อเทียบคุณภาพสินเชื่อและผลการดำเนินงานกับปีก่อนหน้าที่คณะกรรมการชุดปัจจุบันเข้ามารับหน้าที่ในเดือน ส.ค. 2557 จะพบว่าสินเชื่อของเอสเอ็มอีแบงก์มีคุณภาพดีขึ้นมาก สะท้อนจากลูกหนี้ที่ชำระดอกเบี้ยเพิ่มขึ้นจาก 5.29 หมื่นล้านบาท ณ สิ้นเดือน มิ.ย. 2557 เป็น 5.91 หมื่นล้านบาท ณ สิ้นเดือน มิ.ย. 2558 ในขณะที่หนี้ที่ไม่ก่อให้เกิดรายได้หรือเอ็นพีแอลลดลงจาก 3.51 หมื่นล้านบาท หรือคิดเป็น 39.92% ของสินเชื่อรวม เหลือ 2.71 หมื่นล้านบาท คิดเป็น 31.47% ของสินเชื่อรวม ณ สิ้นเดือน มิ.ย. 2558
ด้านสินเชื่อรวมของเอสเอ็มอีแบงก์ที่ลดลงจาก 8.8 หมื่นล้านบาท เหลือ 8.63 หมื่นล้านบาท เพราะมีการขายลูกหนี้ที่เป็นเอ็นพีแอลออกไปและมีลูกหนี้ที่มีคุณภาพดี มีการจ่ายชำระเงินต้นรวมทั้งมีลูกหนี้ขนาดกลางที่ไม่สามารถเพิ่มวงเงินกู้กับเอสเอ็มอีแบงก์ได้ขอรีไฟแนนซ์ออกไปส่วนหนึ่งด้วย
สำหรับโครงการสินเชื่อดอกเบี้ยพิเศษ หรือ Policy Loan ดอกเบี้ย 4% ที่ปล่อยกู้แก่เอสเอ็มอีรายย่อยตามมติคณะรัฐมนตรี (ครม.) เมื่อวันที่ 16 มิ.ย. 2558 ขณะนี้มีการยื่นคำขอกู้แล้ว 1,195 ราย เป็นวงเงินประมาณ 6,000 ล้านบาท ซึ่งธนาคารจะนำเข้ากระบวนการพิจารณาอนุมัติสินเชื่อต่อไป โดยลูกค้าที่ยื่นคำขอสินเชื่อเกือบทั้งหมดเป็นเอสเอ็มอีขนาดเล็กในเขตภูมิภาคที่ได้รับผลกระทบจากภาวะเศรษฐกิจมียอดขายลดลง และมีเอสเอ็มอีที่มีศักยภาพและต้องการจะส่งออกไปยังประเทศเพื่อนบ้าน และเป็นการยื่นคำขอกู้ผ่านภาคีของเอสเอ็มอีแบงก์เป็นส่วนใหญ่ ซึ่งธนาคารเชื่อว่าจะสามารถปล่อยกู้ได้ครบวงเงิน 1.5 หมื่นล้านบาท ภายในสิ้นปีนี้
นอกจากนี้ ธนาคารได้มีคำสั่งให้พนักงานออกจากงาน 2 คน เมื่อวันที่ 12 มิ.ย. 2558 เป็นระดับผู้อำนวยการฝ่าย 1 คน และระดับผู้จัดการอีก 1 คน เนื่องจากมีการตีความระเบียบคำสั่งของธนาคารไปในทางที่เอื้อประโยชน์เพื่อตัวเองและทำให้ธนาคารเสียหาย